Trhová kapitalizácia globálnych akcií dosahuje takmer 100 biliónov USD.
- Technologické akcie pod výpredajovým tlakom, v hľadáčiku najmä banky.
- Britská libra dopláca na neúspech v rokovaniach o írskych hraniciach.
- Ranné dáta z Číny v podobe kompozitného indexu PMI potešili.
Akciové indexy na oboch brehoch Atlantiku zahájili nový týždeň pozitívne. Európsky regionálny index Stoxx 600 pridal takmer percento a silný štart zaknihovali aj ich americké náprotivky. Aj keď väčšinu svojich úvodných strát vymazali, Dow Jones dokázal zakončiť na novom historickom maxime. Najviac odpísali technologické spoločnosti, naopak záujmu sa tešili bankové tituly.
Akciové býky sa sústredili najmä na dianie v USA, kde v noci z piatka na sobotu schválil americký Senát svoju verziu dlho očakávanej daňovej reformy. Odlišnú verziu už stihla schváliť Snemovňa reprezentantov. V tomto týždni začal rokovací proces oboch komôr Kongresu, z ktorého by mala byť známa spoločná verzia daňovej reformy na podpis prezidentovi Trumpovi. Najvýznamnejšie rozdiely sa týkajú najmä sadzby dane a dátumu účinnosti.
Ceny ropy na svetových trhoch mierne korigovali. V USA pokračuje neutíchajúci nárast počtu aktívnych vrtov, čo sa negatívne odráža na snahe OPEC-u a ostatných partnerov v rámci dohody o obmedzení ropných škrtov. Piatkové údaje spoločnosti Baker Hughes ukázali, že počet aktívnych vrtov sa v uplynulom týždni zvýšil o dva na celkový počet 749, čo predstavuje najvyššiu hodnotu od septembra. Negatívne pôsobili aj správy ministra energetiky Saudskej Arábie, podľa ktorého budú zásoby ropy v nasledujúcich 4 mesiacoch mierne rásť resp. stagnovať.